“ออมสิน” ปรับเกณฑ์กู้ใหม่ ยืดเวลา “โรงแรม-ร้านอาหาร” ผ่อนหนี้ 10 ปี
“ธนาคารออมสิน” ปรับเกณฑ์สินเชื่อใหม่ ดอกเบี้ยต่ำ 0.5-1% สำหรับธุรกิจโรงแรม-ร้านอาหาร ขยายเวลากู้ให้นานขึ้น จากเดิม 7 ปี เป็นไม่เกิน 10 ปี วงเงินสูงสุดไม่เกิน 5 ล้านบาท
“ธนาคารออมสิน” ปรับเกณฑ์สินเชื่อใหม่ ดอกเบี้ยต่ำ 0.5-1% สำหรับธุรกิจโรงแรม-ร้านอาหาร ขยายเวลากู้ให้นานขึ้น จากเดิม 7 ปี เป็นไม่เกิน 10 ปี วงเงินสูงสุดไม่เกิน 5 ล้านบาท
24 พ.ย. 2565

นายวิทัย รัตนากร ผู้อำนวยการ ธนาคารออมสิน เปิดเผยว่า จากที่คณะรัฐมนตรี (ครม.) เห็นชอบปรับเกณฑ์การปล่อยสินเชื่อดอกเบี้ยต่ำ สำหรับธุรกิจโรงแรมและซัพพลายเชนของโรงแรม รวมถึงกิจการร้านอาหาร (Soft Loan Re-Open) ที่ดำเนินการโดยธนาคารออมสิน ทั้งนี้เพื่อให้เอื้อประโยชน์มากขึ้นต่อผู้ประกอบการ อาทิ การขยายระยะเวลากู้ให้นานขึ้น จากเดิม 7 ปี เป็นไม่เกิน 10 ปี การให้กู้เพื่อเป็นทุนหมุนเวียนในกิจการ รวมถึงผ่อนปรนเงื่อนไขการพิจารณาประวัติการชำระหนี้และยังขยายเป้าหมายไปยังธุรกิจร้านอาหาร ซึ่งนอกเหนือจากธุรกิจโรงแรมอีกด้วย
โดยผู้สนใจสามารถยื่นกู้ได้ที่เว็บไซต์ธนาคารออมสิน และสาขาทั่วประเทศ ตั้งแต่วันนี้-30 มิ.ย.66 หรือจนกว่าจะครบวงเงินโครงการ 5,000 ล้านบาท
ทั้งนี้ โครงการสินเชื่อดอกเบี้ยต่ำ เปิดให้กู้ทั้งบุคคลธรรมดาและนิติบุคคลที่มีบุคคลสัญชาติไทยถือหุ้นเกินกว่า 50% ของทุนจดทะเบียน วงเงินให้กู้ต่อรายสูงสุดไม่เกิน 5 ล้านบาท สามารถเลือกใช้หลักทรัพย์ค้ำประกันเต็มวงเงินกู้ หรือเลือกใช้หลักทรัพย์ค้ำประกันร่วมกับบรรษัทประกันสินเชื่ออุตสาหกรรมขนาดย่อม (บสย.) หรือ ใช้ บสย.ค้ำประกันเต็มวงเงินกู้ ซึ่งกรณีใช้ บสย.ค้ำประกันเต็มจำนวน ให้กู้สูงสุดไม่เกิน 3 ล้านบาท คิดอัตราดอกเบี้ยคงที่ 2 ปีแรก 1.99% ต่อปี สามารถปลอดชำระเงินต้นได้สูงสุด 2 ปี
โดยในปีที่ 3-10 คิดอัตราดอกเบี้ยแตกต่างกันตามประเภทหลักทรัพย์ที่ใช้ค้ำประกัน กล่าวคือ กรณีใช้หลักทรัพย์ค้ำประกันเต็มวงเงินกู้ ธนาคารคิดอัตราดอกเบี้ย MLR-1.0% ต่อปี กรณีใช้หลักทรัพย์ค้ำประกันร่วมกับ บสย. คิดอัตราดอกเบี้ย MLR-0.5% ต่อปี